
SLOVENSKÁ REPUBLIKA
UZNESENIE Ústavného súdu Slovenskej republiky PL. ÚS 3/2025-13
Ústavný súd Slovenskej republiky v konaní podľa čl. 125 ods. 1 písm. a) Ústavy Slovenskej republiky a) o návrhu skupiny 33 poslancov Národnej rady Slovenskej republiky, zastúpených poslankyňou Národnej rady Slovenskej republiky Luciou Plavákovou, na začatie konania podľa čl. 125 ods. 1 písm. a) Ústavy Slovenskej republiky o súlade zákona č. 401/2024 Z. z., ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej aj „napadnutý zákon“), s čl. 1 ods. 1, čl. 13 ods. 4, čl. 26 ods. 1, 2, 4 a 5 Ústavy Slovenskej republiky a s čl. 10 ods. 1 a 2 Dohovoru o ochrane ľudských práv a základných slobôd vedenom na Ústavnom súde Slovenskej republiky pod sp. zn. Rvp 255/2025 a b) o návrhu verejného ochrancu práv na začatie konania podľa čl. 125 ods. 1 písm. a) Ústavy Slovenskej republiky o súlade § 14 ods. 6 a 7 a § 21 ods. 1 druhej vety zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 401/2024 Z. z., ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov, s čl. 1 ods. 1, čl. 2 ods. 2, čl. 13 ods. 1 písm. a), ods. 2, 3 a 4, čl. 26 ods. 1, 2 a 4 samostatne, ako aj v spojení s čl. 12 ods. 2 Ústavy Slovenskej republiky a s čl. 10 Dohovoru o ochrane ľudských práv a základných slobôd vedenom na Ústavnom súde Slovenskej republiky pod sp. zn. Rvp 264/2025 takto rozhodol: 1. Konania vedené na Ústavnom súde Slovenskej republiky pod sp. zn. Rvp 255/2025 a sp. zn. Rvp 264/2025 s p á j a na spoločné konanie, ktoré bude ďalej vedené pod sp. zn. Rvp 255/2025. 2. Toto uznesenie nadobúda právoplatnosť a vykonateľnosť okamihom jeho prijatia Ústavným súdom Slovenskej republiky.
Odôvodnenie: I. Vymedzenie návrhov na začatie konania o súlade právnych predpisov I.1. Návrh skupiny 33 poslancov Národnej rady Slovenskej republiky: 1. Ústavnému súdu bol 28. januára 2025 doručený návrh skupiny 33 poslancov Národnej rady Slovenskej republiky (ďalej len „skupina poslancov“) na začatie konania podľa čl. 125 ods. 1 písm. a) Ústavy Slovenskej republiky (ďalej len „ústava“) o súlade napadnutého zákona s čl. 1 ods. 1, čl. 13 ods. 4, čl. 26 ods. 1, 2, 4 a 5 ústavy a s čl. 10 ods. 1 a 2 Dohovoru o ochrane ľudských práv a základných slobôd (ďalej len „dohovor“). 2. Skupina poslancov ústavnému súdu tiež navrhuje, aby spolu s prijatím ich návrhu na ďalšie konanie pozastavil účinnosť napadnutého zákona ako celku, keďže môže dôjsť k nezvratným dopadom na výkon verejnej kontroly výkonu verejnej moci prostredníctvom podávania infožiadostí zástupcami občianskej spoločnosti podmieňovaním ich sprístupňovania úhradou. 3. Podstatou návrhu skupiny poslancov je namietaný nesúlad napadnutého zákona s referenčnými normami označenými v ich návrhu, pričom namietajú predovšetkým novo zavedenú možnosť povinnej osoby (orgánu verejnej moci) požadovať úhradu účelne vynaložených nákladov za mimoriadne rozsiahle vyhľadávanie informácií ako neústavnú. 4. Tento návrh je na ústavnom súde vedený pod sp. zn. Rvp 255/2025 a bol pridelený sudcovi spravodajcovi Ladislavovi Duditšovi. I.2. Návrh verejného ochrancu práv: 5. Ústavnému súdu bol 29. januára 2025 doručený návrh verejného ochrancu práv na začatie konania podľa čl. 125 ods. 1 písm. a) ústavy o súlade § 14 ods. 6 a 7 a § 21 ods. 1 druhej vety zákona o slobode informácií v znení napadnutého zákona s čl. 1 ods. 1, čl. 2 ods. 2, čl. 13 ods. 1 písm. a), ods. 2, 3 a 4, čl. 26 ods. 1, 2 a 4 ústavy samostatne, ako aj v spojení s čl. 12 ods. 2 ústavy a s čl. 10 dohovoru. 6. Verejný ochranca tiež navrhuje pozastavenie účinnosti napadnutých ustanovení zákona o slobode informácií z dôvodu ohrozenia základného práva na informácie, ako aj hrozby nenapraviteľného následku po nadobudnutí účinnosti napadnutých ustanovení v podobe majetkovej ujmy žiadateľov o informácie, ktorú nebude možné napraviť ani po prípadnom meritórnom vyhovujúcom náleze ústavného súdu. 7. Podstatou návrhu verejného ochrancu práv je namietaný nesúlad označených ustanovení zákona o slobode informácii v znení napadnutého zákona s referenčnými normami označenými v návrhu verejného ochrancu práv, pričom jeho výhrady sa týkajú podstaty novely zákona o slobode informácií. 8. Tento návrh je na ústavnom súde vedený pod sp. zn. Rvp 264/2025 a bol pridelený sudcovi spravodajcovi Liborovi Duľovi.

II. Spojenie vecí 9. Zákon č. 314/2018 Z. z. o Ústavnom súde Slovenskej republiky a o zmene a doplnení niektorých zákonov v znení neskorších predpisov (ďalej len „zákon o ústavnom súde“)neupravuje osobitne postup pri spojení vecí na spoločné konanie. V súlade s § 62 zákona o ústavnom súde o primeranom použití Civilného sporového poriadku (ďalej len „CSP“) možno však aj v konaní o súlade právnych predpisov (čl. 125 ústavy a § 74 a nasl. zákona o ústavnom súde) primerane použiť na prípadné spojenie vecí § 166 ods. 1 CSP. 10. Podľa čl. II bodu 10 rozvrhu práce ústavného súdu na rok 2025 môže plénum ústavného súdu v záujme hospodárnosti konania rozhodnúť o spojení vecí patriacich do jeho pôsobnosti, ktoré boli pridelené rôznym sudcom spravodajcom, ak tieto veci spolu skutkovo alebo právne (z hľadiska predmetu konania) súvisia alebo sa týkajú tých istých účastníkov. Návrh na rozhodnutie o spojení vecí môže plénu ústavného súdu podať sudca spravodajca vo veci, ktorej spojenie s inou vecou sa navrhuje, alebo predseda ústavného súdu. Ak vzhľadom na okolnosti hodné osobitného zreteľa nerozhodne plénum inak, sudcom spravodajcom v spoločnom konaní o spojených veciach je sudca spravodajca v tej zo spájaných vecí, v ktorej začalo konanie na ústavnom súde skôr. 11. Z obsahu oboch návrhov na začatie konania o súlade právnych predpisov vyplýva, že tieto spolu skutkovo a právne súvisia – návrhom skupiny poslancov, ako aj návrhom verejného ochrancu práv sa napáda ten istý právny predpis (zákon o slobode informácií v konsolidovanom znení, resp. samotná novela zákona o slobode informácií), pričom navrhovatelia namietajú ich obsah. Skupina poslancov, ako aj verejný ochranca práv v petite svojich návrhov na začatie konania žiadajú vydať nález, v ktorom navrhujú, aby ústavný súd rozhodol o nesúlade napadnutého zákona, resp. ustanovení zákona o slobode informácií s nimi označenými (takmer totožnými) referenčnými normami, ako aj pozastavenie účinnosti. 12. Vzhľadom na uvedené skutočnosti ústavný súd rozhodol tak, že konania vedené ústavným súdom pod sp. zn. Rvp 255/2025 a sp. zn. Rvp 264/2024 spojil na spoločné konanie, ktoré bude ďalej vedené pod sp. zn. Rvp 255/2024 (bod 1 výroku tohto uznesenia). 13. Podľa § 70 ods. 1 zákona o ústavnom súde rozhodnutie ústavného súdu nadobúda právoplatnosť a vykonateľnosť dňom jeho doručenia poslednému z účastníkov konania pred ústavným súdom, ak tento zákon v § 83, § 90, § 100, § 108, § 150, § 168, § 175 alebo § 179 neustanovuje inak alebo ak nevyplýva iné z rozhodnutia ústavného súdu. 14. Ústavný súd v záujme rýchlosti a plynulosti konania rozhodol podľa § 70 ods. 1 zákona o ústavnom súde tak, že toto uznesenie o spojení vecí na spoločné konanie nadobúda právoplatnosť a vykonateľnosť okamihom jeho prijatia ústavným súdom (bod 2 výroku tohto uznesenia). P o u č e n i e : Proti tomuto rozhodnutiu ústavného súdu nemožno podať opravný prostriedok. V Košiciach 12. februára 2025 Ivan Fiačan predseda Ústavného súdu Slovenskej republiky 3

